Jong Proteas terug op wenpad | Netwerk24
Deur Marnus Kok 22 Januarie 2020 18:00
Parsons (121, 90 balle, 15x4;3x6) het die Jong Proteas gehelp om Kanada Woensdag met 150 lopies in Potchefstroom te klop.
Bryce Parsons, kaptein van die Suid-Afrikaanse o.19-krieketspan, speel Woensdag 'n veeghou in sy beurt van 121. Foto: Getty Images
Suid-Afrika het eerste gekolf en 349/8 aangeteken waarna die Kanadese met net 199 in 41.1 boulbeurte kon antwoord.
Die gasheer moet ondanks die oorwinning steeds sy laaste groepwedstryd teen die Verenigde Arabiese Emirate (VAE) Saterdag in Bloemfontein wen. Die wenner sal saam met die onoorwonne Afganistan verder in die Superliga meeding.
Die Afgane het die groepvoorloper gebly toe hulle die VAE Woensdag met 160 lopies in Potchefstroom geklop het.
Parsons en die aanvangskolwer Jonathan Bird (54, 49 b) het Woensdag 64 lopies om die tweede paaltjie aangeteken nadat Andrew Louw (6) in die sewende beurt van die dag deur die naatbouler Rishiv Joshi geboul is.
Teen die einde van Suid-Afrika se kolfbeurt het Tyrese Karelse (60*, 51b) die besoekers se boulers gefrustreer.
Die Kanadese naatbouler Akhil Kumar het die beste met die bal gevaar deur 4/56 plat te trek.
In Kanada se kolfbeurt het die paaltjiewagter Benjamin Calitz (62, 77 b) die beste met die kolf gevaar. Hy het egter te min ondersteuning van sy spanmaats gekry om 'n bedreiging vir Suid-Afrika te wees.
Tiaan van Vuuren, Achille Cloete, Merrick Brett en Jack Lees het elk twee paaltjies laat kantel vir die wenspan wat sonder die beseerde Gerald Coetzee (toon) moes speel.